***** ΚΑΝΟΝΙΣΜΟΣ (ΕΟΚ) αριθ. 2974/87 ΤΗΣ ΕΠΙΤΡΟΠΗΣ της 2ας Οκτωβρίου 1987 για την επανόρθωση των ζημιών που προκαλούνται από την παύση της αλιείας αμμόχελου και μπακαλιάρου Νορβηγίας που πραγματοποιήθηκαν κατά το 1987 από το σύνολο των πλοίων με κοινοτική σημαία, στα ύδατα της ζώνης CIEM IV (νορβηγικά ύδατα) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Οικονομικής Κοινότητας, τον κανονισμό (ΕΟΚ) αριθ. 2241/87 του Συμβουλίου της 23ης Ιουλίου 1987 περί θεσπίσεως ορισμένων μέτρων ελέγχου των αλιευτικών δραστηριοτήτων (1), και ιδίως το άρθρο 11 παράγραφος 4 τρίτο εδάφιο, Εκτιμώντας: ότι η αλιεία του αμμόχελου και του μπακαλιάρου Νορβηγίας στα ύδατα της ζώνης CIEM IV (νορβηγικά ύδατα) που πραγματοποιήθηκε κατά το 1987 από το σύνολο των πλοίων με κοινοτική σημαία απαγορεύθηκε με τους κανονισμούς της Επιτροπής (ΕΟΚ) αριθ. 2066/87 (2) και (ΕΟΚ) αριθ. 2538/87 (3)· ότι, κατά τη στιγμή αυτών των παύσεων αλιείας, μερικά κράτη μέλη δεν είχαν ακόμη εξαντλήσει τις ποσοστώσεις τους και ότι η ζημία που υπέστησαν αυτά τα κράτη μέλη δεν επανορθώθηκε με ανταλλαγή ποσοστώσεων ή με κάποιο άλλο τρόπο· ότι, σύμφωνα με τον κανονισμό (ΕΟΚ) αριθ. 493/87 της Επιτροπής της 18ης Φεβρουαρίου 1987 περί καθορισμού λεπτομερών κανόνων για την επανόρθωση των ζημιών που προκαλούνται από την παύση ορισμένων δραστηριοτήτων αλιείας (4), είναι απαραίτητο να αναφερθεί: α) ποια κράτη μέλη υπέστησαν ζημιές που δεν επανορθώθηκαν καθ' ολοκληρίαν με ανταλλαγή ποσοστώσεων ή με οποιονδήποτε άλλο τρόπο, εξαιτίας της παύσεως αυτής της αλιείας και το ύψος της ζημίας· β) ποια κράτη μέλη ξεπέρασαν τις ποσοστώσεις τους και ποιος είναι ο όγκος της υπεραλίευσης· γ) ποιες ποσότητες πρέπει να εκπέσουν από τις ποσοστώσεις των κρατών μελών που υπεραλίευσαν· δ) το συμπλήρωμα που πρέπει να δοθεί στις ποσοστώσεις των κρατών μελών που υπέστησαν ζημία, καθώς και ε) η ημερομηνία ή οι ημερομηνίες κατά τις οποίες αρχίζουν να ισχύουν οι εν λόγω αυξήσεις ή μειώσεις· ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Αλιευτικών Πόρων, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Στο παράρτημα αναφέρονται: α) τα κράτη μέλη τα οποία υπέστησαν ζημία λόγω της παύσης της αλιείας αμμόχελου και μπακαλιάρου Νορβηγίας στα ύδατα της ζώνης CIEM IV (νορβηγικά ύδατα) το 1987, καθώς και το ύψος της ζημίας · β) τα κράτη μέλη τα οποία υπεραλίευσαν την ποσόστωση αμμόχελου και μπακαλιάρου Νορβηγίας που τους αναλογούσε στα ύδατα της ζώνης CIEM IV (νορβηγικά ύδατα) το 1987, καθώς και το ποσοστό της υπεραλίευσης· γ) οι αυξήσεις που πρέπει να πραγματοποιηθούν στις ποσοστώσεις των κρατών μελών που αναφέρονται στο στοιχείο α), οι μειώσεις που πρέπει να πραγματοποιηθούν στις ποσοστώσεις των κρατών μελών που αναφέρονται στο στοιχείο β), καθώς και οι ημερομηνίες κατά τις οποίες αρχίζουν να ισχύουν οι εν λόγω αυξήσεις και μειώσεις. Άρθρο 2 Ο παρών κανονισμός αρχίζει να ισχύει την επόμενη ημέρα μετά τη δημοσίευσή του στην Επίσημη Εφημερίδα των Ευρωπαϊκών Κοινοτήτων. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 2 Οκτωβρίου 1987.

[Source: multi_eurlex | Tokens: 2825]